Nariadenie Komisie (ES) č. 980/2002
zo 4. júna 2002,
ktorým mení a dopĺňa nariadenie (ES) 2082/2000, ktorým sa prijímajú technické normy Eurocontrol
(Text s významom pre EHP)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Rady 93/65/EHS z 19. júla 1993 o definovaní a použití kompatibilných technických špecifikácií pri obstarávaní zariadení a systémov riadenia letovej dopravy [1], naposledy zmenenú a doplnenú smernicou Komisie 97/15/ES [2], a najmä na jej článok 3,
keďže:
(1) smernica 97/15/ES, ktorou sa prijímajú technické normy Eurocontrol a mení a dopĺňa smernica 93/65/EHS o definovaní a použití kompatibilných technických špecifikácií pri obstarávaní zariadení a systémov riadenia letovej dopravy, zmenená a doplnená nariadením (ES) č. 2082/2002 [3], prijala technickú normu Eurocontrol pre on-line výmenu dát (OLDI), vydanie 1.0, a technickú normu Eurocontrol pre prezentáciu výmeny dát v letovej prevádzkovej službe (ADEXP), vydanie 1.0;
(2) nariadenie (ES) č. 2082/2000 prijalo dve novšie verzie týchto dvoch technických noriem Eurocontrol, t. j. OLDI vydanie 2.2 a ADEXP vydanie 2.0, ako aj novú technickú normu nazvanú Výmena letových dát - Dokument riadenia rozhrania (FDE-ICD);
(3) Eurocontrol prijala doteraz zmeny a doplnenia OLDI vydanie 2.2 a EDEXP vydanie 2.0;
(4) tieto zmeny a doplnenia technických noriem Eurocontrol patria do okruhu pôsobnosti smernice 93/65/ES a prispievajú k harmonizácii vnútroštátnych systémov riadenia letovej prevádzky členských štátov, a to najmä tých, ktoré sa týkajú transferu letov medzi centrami riadenia letovej prevádzky (OLDI) a riadením leteckých prepravných prúdov (ADEXP);
(5) tieto zmeny a doplnenia obsahujú najmä údaj o palubnom vybavení letov a sú potrebné na zabezpečenie hladkého a bezpečného zavedenia niekoľkých programov zameraných na zvýšenie kapacity;
(6) nariadenie (ES) č. 2082/2000 by sa preto malo príslušne zmeniť a doplniť;
(7) opatrenia stanovené v tomto nariadení sú v súlade so stanoviskom výboru ustanoveného článkom 6 ods. 1 smernice 93/65/EHS,
PRIJALA TOTO NARIADENIE:
Článok 1
Prílohy I a II k nariadeniu (ES) č. 2082/2000 sa menia a dopĺňajú v súlade s prílohou k tomuto nariadeniu.
Článok 2
Toto nariadenie nadobúda účinnosť siedmy deň odo dňa jeho uverejnenia v Úradnom vestníku Európskych spoločenstiev.
Toto nariadenie je záväzné vo svojej celistvosti a je priamo uplatniteľné vo všetkých členských štátoch.
V Bruseli 4. júna 2002